Príloha č. 2

**Základné postupy pri riešení nezrovnalostí v aplikácii GSAA**

Aplikácia GSAA pre kampaň 2017 je dostupná na webovom sídle Národného poľnohospodárskeho a potravinárskeho centra - Výskumného ústavu pôdoznalectva a ochrany pôdy (ďalej len ,,NPPC-VÚPOP“) <https://gsaa.vupop.sk/>. Súčasťou GSAA je aj príručka pre užívateľov aplikácie, ktorá slúži pre objasnenie funkcionalít a správneho postupu pri realizovaní zmien v aplikácii GSAA. Aktuálnu príručku je možné zobraziť na stránke GSAA v dolnej časti obrazovky aplikácie v časti „Nápoveda“. Zároveň si Vám dovoľujeme dať do pozornosti inštruktážne videá na uľahčenie práce s aplikáciou, ktoré sú dostupné na stránke <http://www.podnemapy.sk/portal/vseobecne/videa.aspx>.

Informácie ohľadom termínov sprístupnenia GSAA na vykonanie úprav Vašich hraníc užívania (ďalej len „HU“) a iné informácie sú zverejňované na webovom sídle www.apa.sk v časti Aktuality resp. v časti Priame podpory / Oznámenia.

**Druhy nezrovnalostí a ich možnosti riešenia:**

1. Rozdielne výmery v žiadosti a v GSAA

Ak sa nahlásená výmera v žiadosti nezhoduje s výmerou HU v GSAA, je potrebné tieto výmery zosúladiť.

Prostredníctvom GSAA je možné upraviť zákres HU napr. použitím nasledovných nástrojov:

* na vymazanie časti HU zvoľte nástroj ,,označiť HU“ a rozdeliť použitím nástroja ,,rozdeliť a vyňať“ a následne zostávajúcu plochu vymazať prostredníctvom nástroja ,,vymazať“.
* prípadne pri málo členitých HU, resp. jednoduchých plochách je možné použiť nástroj ,,editácia vertexov“ a poposúvať jednotlivé body na požadovaný tvar.

Zosúladenie výmer v žiadosti a v GSAA je možné docieliť aj znížením výmery v odpovedi na oznámenie na nezrovnalosti.

Upozorňujeme, že **v žiadnom prípade nie je možné navyšovať výmeru v žiadosti doplnením resp. navýšením užívanej výmery**.

2. Prekryv

V prípade, ak sú v aplikácii GSAA zistené zákresy viacerých žiadateľov na rovnakej ploche, je možné upraviť svoje plochy tak, aby nedochádzalo k prekrývaniu s iným žiadateľom. Ak pri takejto úprave hraníc užívania dôjde k poklesu výmery v GSAA, je potrebné dbať na zosúladenie výmer vo Vašej žiadosti. V prípade potreby je možné využiť aj odpoveď na oznámenie o nezrovnalostiach a uviesť zníženú výmeru na všetky schémy podpory, na ktoré je predložená žiadosť a ktorých sa toto zníženie týka.

Vrstva prekryvov sa v aplikácii GSAA zapína v časti ostatné vrstvy v ľavom dolnom rohu a je zobrazená pomocou červených plôch. Prekryvy budú prístupné pre všetkých žiadateľov od 25. 9. 2017.

Prekryvy je možné analogicky odstrániť pomocou postupov uvedených v bode 1 a to pomocou nástroja rozdeliť a vyňať alebo editáciou vertexov**.**

Pri odstránení prekryvu môže v niektorých prípadoch nastať situácia, že sa z pôvodnej jednej plochy vytvorí viacero samostatných plôch. V takomto prípade je potrebné, aby ste ohľadom ďalších úprav HU resp. žiadosti kontaktovali príslušné regionálne pracovisko v mieste podania Vašej žiadosti.

**Po úprave HU sa vrstva prekryvu (červená plocha) neodstráni automaticky, ale stane sa tak hromadne až po ďalšom prepočte dát.**

3. Plocha mimo hraníc LPIS

V prípade, ak sa HU nachádzajú mimo hraníc LPIS (napr. z dôvodu priebežnej aktualizácie LPIS, môže dochádzať k zníženiu celkovej výmery dielu pôdneho bloku, ale aj k zníženiu výmer jednotlivých externých vrstiev LPIS), je potrebné tieto plochy odstrániť. Plochy mimo LPIS sa môžu vyskytnúť nielen na vonkajších hraniciach, ale aj vo vnútorných vyňatiach. Odstránenie týchto plôch je možné vykonať prostredníctvom úprav uvedených v bode 1, alebo v prípade užívania celého dielu je možné celú plochu zmazať a použitím nástroja ,,prebrať z LPIS“ vytvoriť nanovo.

Po odstránení plôch mimo LPIS, je potrebné zosúladiť nahlásenú výmeru v žiadosti s výmerou HU v GSAA a to odpoveďou na oznámenie o nezrovnalostiach a uvedením zníženej výmery na všetky podporné schémy, na ktoré je predložená žiadosť a ktorých sa toto zníženie týka. **Ak žiadate na predmetnom diele o aktualizáciu LPIS v žiadosti označené príznakom „R“ alebo „RV“, nie je potrebné vzniknutú nezrovnalosť plochy mimo LPIS riešiť** uvedeným spôsobom, keďže tieto prípady budú administrované ďalším postupom**.**

**Ďalej dávame do pozornosti, že validácia údajov neslúži na kontrolu Špecifikácie nezrovnalostí.** Validácia kontroluje nasledujúce tri chyby:

* či sa daná HU neprekrýva s inou vlastnou parcelou (duplicita parciel)
* či HU nezasahuje do viacerých dielov pôdnych blokov (DPB)
* či je označenie pčuv a parcely jedného žiadateľa jedinečné na jednom DPB

**Po úprave HU, odstránení nezrovnalostí a validačných chýb je potrebné svoju žiadosť v aplikácii GSAA potvrdiť!**

Upozorňujeme, že všetky zásahy v GSAA vyvolajú prepočet výmer, ktoré budú následne prenesené do Integrovaného administratívneho a kontrolného systému, v ktorom sú spracovávané všetky podané žiadosti a znovu porovnané so žiadosťou. V prípade nesprávnych zmien v GSAA, môžu vzniknúť nové chyby, čo adekvátne predĺži proces spracovania žiadostí.

Pokiaľ si nie ste istý, že úpravy v GSAA vykonáte správne, napr. pri odstraňovaní malých výmer mimo LPIS pri rozlíšení, ktoré umožňuje GSAA, v takom prípade odporúčame, aby ste zaslali písomnú žiadosť o úpravu HU na príslušné regionálne pracovisko v mieste podania Vašej žiadosti. V tejto žiadosti jednoznačne identifikujte úpravu, ktorú požadujete vykonať, prípadne priložte grafické znázornenie posunu HU.

Platobná agentúra si dovoľuje žiadateľov informovať, že správcom a prevádzkovateľom aplikácie GSAA je NPPC-VÚPOP. V prípade nejasností a technických problémov sa prosím obráťte na adresu helpdesk@vupop.sk.